P6_TA(2005)0205

Evropska služba za zunanje delovanje

Resolucija Evropskega parlamenta o institucionalnih vidikih evropske službe za zunanje delovanje

Evropski parlament,

- ob upoštevanju ob upoštevanju izjave številka 24 Konference predstavnikov vlad držav članic o členu III-296 Pogodbe o Ustavi za Evropo, ki je priložena k sklepni listini medvladne konference o Pogodbi o Ustavi za Evropo z dne 29. oktobra 2004 [1],

- ob upoštevanju sklepov Evropskega Sveta z dne 16. in 17. decembra 2004, še zlasti točk 71 do 73,

- ob upoštevanju svoje resolucije z dne 12. januarja 2005 o Pogodbi o Ustavi za Evropo, zlasti odstavka 3(d) resolucije [2],

- ob upoštevanju obravnave, ki jo je 15. marca 2005 izvedel Odbor za ustavne zadeve,

- ob upoštevanju vprašanja za ustni odgovor Komisiji o institucionalnih vidikih Evropske službe za zunanje delovanje, ki ga je vložil Odbor za ustavne zadeve (O-0054/05),

- ob upoštevanju navedb Komisije kot odgovor na navedeno vprašanje na zasedanju 11. maja 2005 in razprave, ki je temu sledila,

- ob upoštevanju člena 108(5) svojega Poslovnika,

A. ker je oblikovanje bodoče Evropske službe za zunanje delovanje (ESZD) izjemno pomembno za uspešno izvedbo načrta večje opaznosti in učinkovitosti zunanjih odnosov Unije,

B. ker bodo generalni sekretar Sveta in visoki predstavnik za skupno zunanjo in varnostno politiko ter Komisija za zasedanje Evropskega sveta, ki bo potekalo junija 2005, skupaj predložili poročilo o tem, kako napredujejo priprave za ESZD,

C. ker bi bilo zaželeno, da se Parlament in Komisija pravočasno sporazumeta o nekaterih temeljnih vprašanjih glede oblikovanja ESZD,

1. opozarja Komisijo, da je za odločitev o oblikovanju ESZD potrebno njegovo soglasje in poziva Komisijo, naj se pri pripravljalnih delih za ESZD z vso svojo institucionalno težo zavzame za ohranitev in nadaljnji razvoj modela Skupnosti na področju zunanjih odnosov;

2. je prepričan, da je treba ESZD zato v organizacijskem, upravnem in proračunskem pogledu uvrstiti med službe Komisije, pri čemer vodilne pristojnosti zunanjega ministra, ki bo tudi podpredsednik Komisije, zagotavljajo, da je ta služba na področju "klasične" zunanje politike (SZVP in SVOP) vezana na odločitve Sveta, kakor je predvideno v Ustavi, na področju zunanjih odnosov Skupnosti pa podrejena sklepom kolegija Komisije;

3. poziva Komisijo, naj pri bodočih predlogih v smislu in v skladu z namenom ustavnih določil ter v duhu posvetovanj Konvencije za Ustavo vztraja pri upoštevanju naslednjih načel:

(a) ESZD naj bi v ustreznem in uravnoteženem kadrovskem razmerju sestavljali uradniki, ki prihajajo iz Komisije, sekretariata Sveta in nacionalnih diplomatskih služb,

b) oblikovanje ESZD delovanje mora zagotoviti enoten nastop Unije v zunanjih odnosih; pod njeno pristojnost je treba prenesti zlasti službe, ki se ukvarjajo z vprašanjem SZVP v ožjem smislu in vodilne uradnike v delegacije,

c) vsem generalnim direktoratom Komisije ni treba odvzeti pristojnosti na področju zunanjih odnosov; poročilo o napredku, ki bo predloženo Evropskemu svetu, bi moralo obsegati model za razpravo za upoštevana področja (npr. trgovina, razvoj, širitev, Urad za sodelovanje Europe Aid, Urad za človekoljubno pomoč, službe DG za gospodarske in finančne zadeve),

d) delegacije Komisije v tretjih državah in uradi Sveta za zvezo je treba združiti v "veleposlaništva Unije" pod vodstvom uradnikov ESZD, ki so zavezani navodilom in nadzoru zunanjega ministra, upravno pa vključeni v službe Komisije, kar ne izključuje, da so strokovni svetovalci teh delegacij iz drugih generalnih direktoratov Komisije ali Parlamenta;

4. naroči svojemu predsedniku, naj to resolucijo posreduje Svetu in Komisiji.

[1] UL C 310, 16.12.2004, str. 420.

[2] Sprejeta besedila, P6_TA(2005)0004.

--------------------------------------------------